Musikant dood in skietery by WoodmeadDJ Sumbody (Foto: djsumbodysa/Instagram) Die polisie in Gauteng stel ondersoek in ná ŉ skietery Sondag in die vroeë oggendure in Woodmead waar twee mense dood is en een persoon ernstig beseer is. Die polisie is omstreeks 00:30 na die toneel op die hoek van Woodmead- en Woodlandrylaan ontbied. “Twee mense, in ŉ Volkswagen Golf, het skietwonde opgedoen. Albei slagoffers, die bestuurder en ŉ passasier, is dood verklaar op die toneel,” sê lt.kol. Mavela Masondo, woordvoerder van die polisie. “Die derde slagoffer, wat in ŉ BMW X5 gery het, is na ŉ nabygeleë hospitaal geneem.” Die motief vir die skietery is nog nie bekend nie. Musikant Oupa John Sefoka, beter bekend as “DJ Sumbody”, is een van die slagoffers. “Die Sefoka-familie en Sumsounds Music Management het privaatheid versoek in hierdie moeilike tyd,” het Mmanake Mokitimi, woordvoerder van die familie, in ŉ verklaring gesê. “Omstandighede rondom sy afsterwe kan nog nie bekendgemaak word nie omdat die ondersoek voortduur.” Genl.maj. Tommy Mthombeni, waarnemende provinsiale polisiekommissaris, het maksimum hulpbronne beskikbaar gemaak om die verdagtes op te spoor. The incident took place in Woodmead. https://t.co/xQ0HKL2Rbk — Yusuf Abramjee (@Abramjee) November 20, 2022